Žitný ostrov je to najcennejšie, čo máme – a preto je nevyhnutné, aby sme hovorili o aj zodpovednosti, ktorú voči tomuto úžasnému miestu máme. Práve tento cieľ sleduje projekt Green Kukkonia. Predstavenie pozitívnych príkladov, vďaka ktorým môže byť Žitný ostrov zelenším, zdravším a teda ešte lepším miestom na život bolo na programe ekologickej konferencie, ktorú Zelená Kukkonia zorganizovala vo štvrtok. „Je dôležité, aby si naša generácia uvedomovala svoju úlohu. Je len v našich rukách, aký Žitný ostrov tu zostane po nás – pre budúcu generáciu“ – povedal Oszkár Világi.

Na konferencii si prítomní mohli vypočuť rôzne motivačné prednášky. Moderátorkou bola riaditeľka Human Health Institute (Inštitút pre ľudské zdravie) Erika Jung, MBA.

Predpoludním boli témy konferencie určené dunajskostredským školákom, popoludní odzneli posolstvá pre starostov okolitých  obcí a miestnych podnikateľov. Žiaci Základnej škola Gyulu Szabóa a Ármina Vámbéryho ako aj Gymnázia Ármina Vámbéryho a Súkromného gymnázia v Dunajskej Strede sa vďaka Petre Slezákovej zoznámili s iniciatívou Zero Waste, ktorej cieľom je budúcnosť bez odpadu.

Z prednášky Szilvie Manczal a jej dcéry Viktórie sa žiaci dozvedeli ako byť šetrnejší a ohľaduplnejší k životnému prostrediu. Erik Paxián ich oboznámil s alternatívnym poľnohospodárstvom založenom na permakultúre.

Nielen u žiakov, ale aj u ostatných prítomných zožala veľký úspech hra virtuálneho triedenia odpadu z dielne tímu Moving Environment. Rovnako úspešná bola aj interaktívna prezentácia o zbere odpadu od Slovenskej agentúry životného prostredia.

Popoludní vystúpil na konferencii sekčný generálny riaditeľ Ministerstva životného prostredia SR  Mgr. Milan Chrenko zodpovedný za environmentálnu politiku. Konferenciu obohatil prednáškou, na ktorej prezentoval environmentálne priority vlády a možnosti samospráv. Branislav Moňok zo združenia Priatelia zeme hovoril zase o miere nárastu triedeného zberu odpadu. Ing. Iveta Markusková, manažérka odpadového hospodárstva Združenia obcí pre trvalo udržateľné nakladanie s komunálnym odpadom so sídlom Palárikove predstavila na konferencii reálne výsledky z praxe. Vysvetlila ako funguje odpadové hospodárstvo v Palárikove založené na zodpovednom prístupe, pri ktorom je ohľaduplnosť a šetrnosť k životnému prostrediu najvyššou prioritou.

Profesorka chémie, Dr. Marinka Vovk, prezentovala úspešný príbeh recyklácie odpadu zo Slovinska. Zdôraznila, že kľúč k úspechu je v tom ako odpad vnímame. Na odpad by sme podľa nej mali vždy pozerať ako na nový projekt pre recykláciu.

Veronika Hagovská hovorila o tom, ako sa spoločnosť IBM stáva environmentálne uvedomelejšou. Z jej prezentácie vyplynulo, že prostredníctvom malých postupných krokov môžu aj podnikatelia úspešne znížiť množstvo produkovaného odpadu.

Ing. Norbert Kurilla, PhD, štátny tajomník rezortu životného prostredia, priblížil  environmentálne úspechy a výzvy vlády a tiež vyzdvihol nutnosť pretaviť získané poznatky a skúsenosti do praxe.

Prednášajúci hostia sa zhodli na význame triedenia odpadov. Zdôraznili, že je dôležité umožniť separáciu odpadu, aby sme takto zabezpečili pre ľudí určitý komfort, ktorý súvisí s uvedomelým a šetrným prístupom k životnému prostrediu a návykmi smerujúcimi k jeho prirodzenej ochrane. S týmito myšlienkami sa stotožnil aj Zoltán Marczell, starosta Malých Dvorníkov a predseda Združenia obcí Mikroregión Klátovské rameno. Myslí si, že je potrebné zmeniť súčasný systém. Musí to byť nastavené tak, aby to malo bližšie k obyvateľom. Namiesto ostrovov na zber odpadu vidí riešenie v triedení odpadu doma.

"Konferencia bola dobrým základom pre uvedenie myšlienky Zelenej Kukkonie do praxe, ale v rámci tohto projektu pripravujeme aj ďalšie" – vysvetlila Tímea Dóka, prezidentka občianskeho združenia Kukkónia.

„Okrem projektu Kukkonia Mliečna cesta oboznámime školákov aj s programom Zelený Žitný ostrov. Zodpovednosť za budúcnosť našich detí každého motivuje k väčšej zodpovednosti za naše životné prostredie, aby sme urobili všetko v záujme ochrany Žitného ostrova, aby aj naďalej ostal skutočnou oázou v srdci Európy. To je tiež dôvod, že vysádzame stromy a organizujeme zber komunálneho odpadu – dodala Anna Molnárová, PR manažérka Kukkonie. – Týchto našich aktivít sa môže zúčastniť každý. Príde nám dnes celkom prirodzené, že Žitný ostrov je bohatý na faunu, flóru a ďalšie prírodné zdroje, záleží však iba od nás, ako dlho si budeme môcť vychutnávať toto jedinečné prostredie."

V rámci iniciatívy Zelená Kukkonia plánujeme na regionálnej úrovni aj zber odpadkov a výsadbu stromčekov. Účasť na konferencii je bezplatná, budeme však vďační, ak sa rozhodnete prispieť symbolickým príspevkom na vysadenie jedného stromčeka.